ΓΡΑΠΤΗ ΕΡΩΤΗΣΗ E-3656/98

υποβολή: José García-Margallo y Marfil (PPE) προς την Επιτροπή

(7 Δεκεμβρίου 1998)

Θέμα: Πολυμερείς διαπραγματεύσεις ΕΕ/ΠΟΕ

Στις σχέσεις ΕΕ/ΠΟΕ υπάρχει μια εκκρεμότητα, όσον αφορά τον τομέα των υπηρεσιών, δεδομένου ότι μέχρι σήμερα δεν είχαν επιτυχή έκβαση οι διαπραγματεύσεις σχετικά με τις θαλάσσιες και τις εναέριες μεταφορές, καθώς και σχετικά με τον οπτικοακουστικό τομέα.

Στο πλαίσιο των πολυμερών διαπραγματεύσεων ΕΕ/ΠΟΕ, οι οποίες θα αρχίσουν σε έναν χρόνο, ποιά πιστεύει η Επιτροπή ότι πρέπει να είναι η στρατηγική της ΕΕ ώστε να επιτευχθεί μια συμφωνία;

Απάντηση του Sir Leon Brittan εξ ονόματος της Επιτροπής

(15 Ιανουαρίου 1999)

Η Κοινότητα προσβλέπει στην ολοκλήρωση μιας συνεκτικής διαπραγμάτευσης που να καλύπτει όλα τα θέματα και τους τομείς των υπηρεσιών χωρίς εκ των προτέρων αποκλεισμούς. Θα ήταν, εντούτοις, πολύ νωρίς να προσδιοριστεί κατά το παρόν στάδιο μια συγκεκριμένη δέσμη προτεραιοτήτων-ιδίως τομεακών-και η Επιτροπή δεν είναι τη στιγμή αυτή σε θέση να καθορίσει λεπτομερώς διαπραγματευτικούς στόχους για τον επικείμενο γύρο πολυμερών διαπραγματεύσεων. Έτσι, άρχισαν πρόσφατα εντατικές διαβουλεύσεις με τα κράτη μέλη και τους κύκλους που εκπροσωπούν την βιομηχανία και, ιδίως, τους τομείς των μεταφορών και των οπτικοακουστικών μέσων. Στους τομείς αυτούς επιτεύχθηκε μια συμφωνία κατά το πέρας των διαπραγματεύσεων του Γύρου Ουρουγουάης, η οποία είχε, όμως περιορισμένη έκταση.

Θα πρέπει να αναγνωριστεί ότι οι μεταφορές δεν καλύπτονται προς το παρόν κατάλληλα από τη Γενική Συμφωνία Εμπορίου Υπηρεσιών (GATS). Ειδικότερα, αν και οι υπηρεσίες θαλασσίων μεταφορών συμπεριλαμβάνονται στο πεδίο εφαρμογής της GATS ύστερα από την ολοκλήρωση του Γύρου Ουρουγουάης, δεν έχει επιτευχθεί καμιά συμφωνία για ειδικές δεσμεύσεις που θα εγγυώνταν έναν ικανοποιητικό βαθμό ελευθεροποίησης για τον συγκεκριμένο κλάδο του τομέα των υπηρεσιών. Για τον λόγο αυτόν, οι βασικές αρχές ελευθεροποίησης της GATS (πρόσβαση στην αγορά και αρχές διαχείρισης επί εθνικού επιπέδου) δεν εφαρμόζονται αποτελεσματικά. Θα υπάρξει η δυνατότητα βελτίωσης της κατάστασης αυτής δεδομένου ότι οι διαπραγματεύσεις για τις γραμμές θαλασσίων μεταφορών πρόκειται να ενταχθούν στο πλαίσιο του νέου γύρου.

Στις αεροπορικές μεταφορές η κάλυψη που παρέχει σήμερα η GATS δεν περιλαμβάνει τα δικαιώματα εναέριας κυκλοφορίας και τις υπηρεσίες που συνδέονται άμεσα με αυτά. Κατά συνέπεια, οι διμερείς συμφωνίες εξακολουθούν να διέπουν την σε διεθνές επίπεδο παροχή υπηρεσιών αεροπορικών μεταφορών. Κατά τη διάρκεια των διαπραγματεύσεων του Γύρου Ουρουγουάης, τα περισσότερα μέλη της Παγκόσμιας Οργάνωσης Εμπορίου (WTO) προσφέρθηκαν να δεσμευτούν μόνον όσον αφορά τις επικουρικές υπηρεσίες των αεροπορικών μεταφορών που παρατίθενται στο παράρτημα στην GATS για τις υπηρεσίες αεροπορικών μεταφορών (υπηρεσίες επιδιόρθωσης και συντήρησης αεροσκαφών, υπηρεσίες κράτησης θέσεων μέσω υπολογιστών, πώληση και μάρκετινγκ υπηρεσιών αεροπορικών μεταφορών).

Ο οπτικοακουστικός τομέας καλύπτεται επίσης από την GATS ύστερα από όσα συμφωνήθηκαν στο πλαίσιο του Γύρου Ουρουγουάης. Εντούτοις, κατά τη διάρκεια των σχετικών διαπραγματεύσεων, η Κοινότητα και τα κράτη μέλη δεν ανέλαβαν οποιεσδήποτε δεσμεύσεις όσον αφορά τις υπηρεσίες του τομέα των οπτικοακουστικών μέσων και επεδίωξαν έναν ορισμένο αριθμό εξαιρέσεων από την εφαρμογή της ρήτρας GATS MFN (του μάλλον ευνοουμένου κράτους) για να μην θιγούν οι αντίστοιχες πολιτικές τους στον οπτικοακουστικό τομέα. Η ίδια προσέγγιση ακολουθήθηκε από τη μεγάλη πλειοψηφία των μελών της WTO. Ήδη έχει αρχίσει μια ευρεία διαδικασία διαπραγματεύσεων στον τομέα αυτόν και τα αποτελέσματά της θα ληφθούν υπόψη για τη χάραξη της στρατηγικής που θα ακολουθηθεί κατά τις πολυμερείς διαπραγματεύσεις στο πλαίσιο της WTO.